Samtök ungra bænda gagnrýna harðlega að í nýrri matvælastefnu Íslands sé ekki að finna aðgerðir til að tryggja nýliðun í bændastétt. Þá finnst samtökunum vanta áherslu á innlenda matvælaframleiðslu.
Stefnunni er ætlað að verða leiðarljós fyrir stjórnvöld næstu árin. Meðal annars er þar lögð áhersla á verðmætasköpun, sjálfbærni og lýðheilsu og að neytendur fái aukinn aðgang að upplýsingum um matvæli sem þeir neyta
Stefnan er nú í samráðsgátt stjórnvalda og frestur til þess að senda inn umsagnir rennur út á morgun 11. janúar. Fimm umsagnir hafa borist og er umsögn Samtaka ungra bænda þar á meðal. Samtökin lýsa yfir ánægju sinni með stefnuna í heild og markmið um aukna nýliðun í bændastétt fyrir árið 2030 en gera alvarlegar athugasemdir við að engar aðgerðir séu í stefnunni til að auðvelda nýliðum að hefja búskap. Í dag skorti fjármagn í nýliðunarstuðning. Samtökin leggja líka áherslu á að stjórnvöld tryggi stöðugleika í umhverfi framleiðenda, það sé meginforsenda þess ða hægt sé að tryggja matvælaöryggi á neyðartímum. Þarna þurfi að huga sérstaklega að því að stjórna innflutningi á erlendri matvöru, en innflutningu rá kjöti hafi leitt til lækkunar á afurðaverði til íslenskra bænda. Ekki er svo auðvelt að grípa í klárinn og auka framleiðsluna á ný þegar eftirspurn eykst, segir í umsögninni. Í stefnunni er minnst á að börn fái hollan mat í skólamötuneytum, þarna finnst samtökum ungra bænda að nefna mætti sérstaklega hollan innlendan mat. Aðrar umsagnir sem bárust lúta til dæmis að því að auka vægi lífrænnar framleiðslu í stefnunni og auka aðgengi neytenda að upplýsingum um hvernig eldislax sem þeir kaupa er alinn.
Matvælastefna Íslands á að vera opið ferli, og stjórnvöld segja að hún eigi eftir að taka mið af þróun og breytingum næstu ára. Stefnunni fylgir aðgerðaáætlun sem verður endurskoðuð að fimm árum liðnum.
Samtök ungra bænda gagnrýna harðlega að í nýrri matvælastefnu Íslands sé ekki að finna aðgerðir til að tryggja nýliðun í bændastétt. Frestur til að skila inn umsögn um stefnuna rennur út á morgun. 